## Rješenje o oduzimanju dozvole Gabrijeli Vukelić iz Belog Manastira za obavljanje poslova brokera za raz­doblje od 16. siječnja do 31. srpnja 2006. godine

### NN 2/2006 (4.1.2006.), Rješenje o oduzimanju dozvole Gabrijeli Vukelić iz Belog Manastira za obavljanje poslova brokera za raz­doblje od 16. siječnja do 31. srpnja 2006. godine

# KOMISIJA ZA VRIJEDNOSNE PAPIRE REPUBLIKE HRVATSKE

**45**

Temeljem odredbi članka 12. točka 5., članka 41.
stavka 2. i članka 58. Zakona o tržištu vrijednosnih papira (»Narodne novine« br. 84/02), Komisija za vrijednosne papire Republike
Hrvatske (dalje: »Komisija«), u predmetu oduzimanja dozvole za obavljanje
poslova brokera Gabrijeli Vukelić
iz Belog Manastira, Dunavska 36, na sjednici održanoj
dana 23. prosinca 2005. godine, donijela je

## RJEŠENJE

1. Brokeru GABRIJELI VUKELIĆ iz Belog Manastira, Dunavska 36, rodenoj
dana 6. srpnja 1972. godine, oduzima se dozvola za obavljanje poslova brokera
za razdoblje od 16. siječnja 2006. godine do 31. srpnja 2006. godine.

2. Osoba iz točke 1. izreke briše se iz Registra
ovlaštenih brokera, koji vodi Komisija za vrijednosne papire Republike
Hrvatske, s danom 16. siječnja 2006. godine.

3. Ovo rješenje objavit će se u »Narodnim
novinama«.

```
Obrazloženje
```

```

```

Tijekom postupka nadzora društva VRIJEDNOSNICE
OSIJEK d.o.o. za poslovanje vrijednosnim papirima iz Osijeka, Kapucinska 25/11,
MBS: 030058309 (dalje u tekstu: »Društvo«), utvrdeno
je da je Gabrijela Vukelić,
osoba ovlaštena za obavljanje poslova brokera u navedenom društvu (dalje u
tekstu: »Broker«) počinila niz nepravilnosti uslijed kojih je potrebno na
određeno vrijeme oduzeti dozvolu za rad.

Komisija je utvrdila da je Gabrijela
Vukelić obavljajući poslove brokera u Društvu vršila
transakcije dionicama društva Slatinska banka d.d.,
Splitska plovidba d.d., Plava laguna d.d., Korifej d.d., Hoteli Makarska d.d., Atlanska plovidba d.d.; na način da nije postupala sukladno
odredbi članka 66. stavka 6. i 7. Zakona o tržištu vrijednosnih papira (dalje u
tekstu: »Zakon«), s obzirom na to da naloge koje bi zaprimala od različitih
nalogodavaca nije odmah i bez odgode izložila na trgovinskom sustavu burze.
Postupajući na taj način, u vremenskom razdoblju od 2. kolovoza 2005. do 29.
listopada 2005. godine Gabrijela Vukelić
je u više navrata realizirala naloge za kupnju/prodaju dionica gore navedenih
društava, suprotno interesima nalogodavaca, te je na taj način postupila
suprotno odredbi članka 59., stavak 1. Zakona.

Člankom 58. stavak 1. točka 4. Zakona propisano
je da Komisija rješenjem oduzima brokeru dozvolu ako isti postupa protivno
odredbama članka 62. do 66. Zakona.

Tijekom postupka nadzora Komisija je utvrdila da
Broker nije prilikom kupnje i prodaje vrijednosnih papira za direktora Društva
u nalogu naznačio da je riječ o vlastitom nalogu, što je bio dužan učiniti
temeljem odredbe članka 66. stavka 4. Zakona. Jednako tako, naloge za kupnju
ili prodaju vrijednosnih papira Broker nije odmah i bez odgode izložio na
trgovinskom sustavu burze, a rok, točan datum, izlaganja u nalogu nije bio
drugačije određen, čime je postupio suprotno odredbi članka 66. stavka 6.
Zakona. S obzirom da je člankom 66. stavkom 7. Zakona propisano da ovlašteno
društvo ne smije ni na koji drugi način osim propisanog stavkom 6. Zakona
spajati ili izvršavati naloge za kupnju li prodaju vrijednosnih papira. Na taj
način su se ispunile zakonske pretpostavke za oduzimanje dozvole Brokeru
sukladno odredbama Zakona.

U nastavku Rješenja, pod točkom I.2. i I.3.
opisuju se detaljno dva primjera postupanja Brokera, no na isti ili sličan
način Broker je postupao također i prilikom izvršavanja naloga za kupnju ili prodaju
dionica različitih nalogodavaca.

I.2.

Dana 2. 8. 2005. godine u 09:08:07 sati Gabrijela Vukelić kao broker
Društva zaprimila je nalog br. 2998/05-P za prodaju
18 dionica društva Slatinska banka d.d., Slatina
(dalje: Slatinska banka d.d.) po minimalnoj
jediničnoj cijeni od 470,00 kuna. Istoga dana u 12:51:24 sati Gabrijela Vukelić kao broker
Društva zaprimila je nalog br. 3002/05-P za prodaju
18 dionica društva Slatinska banka d.d., po
minimalnoj jediničnoj cijeni od 463,00 kuna, te istog dana u 13:10:21 sati od
direktora Društva vlastiti nalog br. 1917/05-K na
kupnju 18 dionica društva Slatinska banka d.d. po
maksimalnoj jediničnoj cijeni od 470,28 kuna.

Uvidom u izvješće i pregled ostalih naloga za
kupnju/prodaju dionica izloženih na Varaždinskoj burzi d.d. (dalje: VSE)
vidljivo je da su zadnja dva naloga realizirana isti dan na VSE po cijeni od
470,28 kuna. Nadalje, vidljivo je da nalog br.
2998/05-P (zaprimljen 09:08:07) Gabrijela Vukelić kao broker Društva, nije odmah i bez odgode
izložila na trgovinski sustav burze, a kako je propisano temeljem odredbe
članka 66. stavka 6. Zakona; da isti nalog nije izvršavala s pažnjom dobrog
stručnjaka i pazila na interese nalogodavca kako je propisano odredbama članka
59. stavka 1. Zakona, budući da je nalog realiziran tek 8. 9. 2005., dok je
dana 2. 8. 2005. realiziran nalog br. 3002/05-P koji
je zaprimljen kasnije (12:51:24) kao što je vidljivo iz knjige naloga; da je
spojila i izvršila vlastiti nalog za kupnju br.
1917/05-K na način suprotan članku 66. stavak 7. Zakona; te da na nalogu za
kupnju br. 1917/05-K nije navela da se radi o
vlastitom nalogu, a što je bila dužna učiniti temeljem odredbe članka 66.
stavak 4. Zakona.

Sve navedene transakcije obavo
je Broker kao zaposlenik Društva, koji je ovlašten za obavljanje poslova
trgovine s vrijednosnim papirima.

I.3.

Dana 16. 9. 2005. godine u 12:21:07 sati Gabrijela Vukelić kao broker
Društva zaprimila je nalog br. 3534/05-P za prodaju
10 dionica društva Plava laguna d.d., Poreč (dalje: Plava laguna d.d.) po minimalnoj
jediničnoj cijeni od 2.501,00 kuna. Istog dana u 13:08:017 sati zaprimila je od
direktora Društva vlastiti nalog br. 2173/05-K za
kupnju 10 dionica društva Plava laguna d.d. po maksimalnoj jediničnoj cijeni od
2.553,01 kuna.

Uvidom u izvješće i pregled ostalih naloga za
kupnju/prodaju dionica izloženih na Zagrebačkoj burzi d.d. (dalje: ZSE) i
vidljivo je da Gabrijela Vukelić
kao broker Društva, nalog br. 3534/05-P, nije odmah i
bez odgode izložila na trgovinski sustav burze, a kako je propisano temeljem
odredbe članka 66. stavka 6. Zakona; da isti nalog nije izvršavala s pažnjom
dobrog stručnjaka i pazila na interese nalogodavca kako je propisano odredbama
članka 59. stavka 1. Zakona, budući da je nalog realiziran u 13:46:43 po cijeni
od 2.553,01 kuna, iako je isti mogao biti realiziran i po većoj cijeni
(2.600,00 kuna u 13:29:31) da je izložen odmah po zaprimanju (u 12:21:07) što
je vidljivo iz transakcija na ZSE dionicom Plava laguna d.d. dana 16. 9. 2005.;
da je spojila i izvršila vlastiti nalog za kupnju br.
2173/05-K na način suprotan članku 66. stavak 7. Zakona; te da na nalogu za
kupnju br. 2173/05-K nije navela da se radi o
vlastitom nalogu, a što je bila dužna učiniti temeljem odredbe članka 66.
stavak 4. Zakona.

Sve navedene transakcije obavio je Broker kao
zaposlenik Društva, koji je ovlašten za obavljanje poslova trgovine s
vrijednosnim papirima.

Nadalje navodimo da je Gabrijela
Vukelić kao broker Društva na isti ili sličan način
postupala i dana 4. kolovoza 2005. godine pri prodaji dionica Splitske plovidbe
d.d., Split; 19. i 25. rujna 2005. godine pri prodaji dionica Korifeja d.d.,
Zagreb; dana 29. rujna 2005. godine pri prodaji dionica Hotela Makarska d.d.,
Makarska; dana 5. listopada 2005. godine pri prodaji dionica Plave lagune d.d.,
Poreč te 12. listopada 2005. godine pri prodaji dionica Atlanske
plovidbe d.d., Dubrovnik.

I.4.

Sukladno odredbama članka 15. stavka 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu zakonom.

Odredbom članka 58. stavka 1. točke 4. Zakona
propisano je da će Komisija oduzeti dozvolu brokeru ukoliko isti postupa
protivno odredbama članka 62. do 66. Zakona.

Slijedom navedenog, valjalo je Gabrijeli Vukelić oduzeti dozvolu
za obavljanje poslova brokera za vremensko razdoblje od 16. siječnja 2006.
godine do 31. srpnja 2006. godine.

Sukladno odredbama članka 8. stavka 4. Zakona
ovo rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/05-01/85

Urbroj: 567-04/05-07

Zagreb, 23. prosinca 2005.

Predsjednik Komisije

**Miljenko** **Fičor**, v. r.

Rješenje, NN 2/2006-45